बारिश के चलते मैच टाई, इंग्लैंड ने जीती सीरीज  
डकवर्थ लुईस पद्वति से उतार-चढ़ाव पैदा करने वाला भारत और इंग्लैंड के बीच चौथा एकदिवसीय मैच बेहद रोचक स्थिति में टाई समाप्त हुआ।
आखिरी क्षणों में बारिश के लगातार खलल के कारण डकवर्थ लुईस पद्वति से उतार-चढ़ाव पैदा करने वाला भारत और इंग्लैंड के बीच चौथा एकदिवसीय अंतरराष्ट्रीय क्रिकेट मैच बेहद रोचक स्थिति में टाई समाप्त हुआ। इंग्लैंड ने इस तरह से पांच मैचों की सीरीज में 2-0 की अजेय बढ़त हासिल कर ली है।  भारत ने टॉस गंवाने के बाद पहले बल्लेबाजी करते हुए चोटी के चार विकेट 110 रन पर गंवा दिए थे लेकिन इसके बाद धोनी (71 गेंद पर नाबाद 78 रन) और रैना (75 गेंद 84 रन) के बीच पांचवें विकेट के लिए 169 रन की रिकार्ड साझेदारी से भारत ने पांच विकेट पर 280 रन बनाए।   भारत ने अंतिम आठ ओवर में 95 रन जोड़े। इंग्लैंड का स्कोर भी एक समय तीन विकेट पर 61 रन था। बोपारा ने अपने करियर का सर्वश्रेष्ठ प्रदर्शन करते हुए 96 रन बनाए। उन्होंने इस बीच इयान बेल (54) के साथ पांचवें विकेट के लिए 98 रन जोड़े। उन्हें पुछल्ले बल्लेबाजों टिम ब्रेसनन (27) और ग्रीम स्वान (31) से भी अच्छी मदद मिली। जिस समय बारिश के कारण खेल आखिरी बार रोका गया तब इंग्लैंड ने आठ विकेट पर 270 रन बनाए थे।  पहली बार जब 44वें ओवर के बाद बारिश ने बाधा डाली तो भारत दो रन आगे था लेकिन खेल शुरू होने के एक ओवर बाद इंग्लैंड दो रन आगे हो गया। इंग्लैंड इसके बाद आगे रहा। ऐसे मौके पर मुनाफ पटेल के 49वें ओवर की दो गेंद ने नक्शा पलट दिया। इंग्लैंड ने इन दो गेंद पर दो विकेट गंवाए और डकवर्थ लुईस का आंकड़ा 270 रन के बराबरी वाले स्कोर पर अटक गया।